NEOBJAVLJENO PISMO

DELO

Uredništvo

mnenja@delo.si

pisma@delo.si

Pismo bralca

Odziv na članek Z uredniške mize : Uroš Urbas

Ali lahko varujemo okolje in smo obenem energetsko samooskrbni?

Delo, 1. junija 2019

 TEKST:

Uroš Urbas je direktno z uredniške mize Dela posredoval razmišljanje o slovenski energetiki, za katerega bi bilo bolj primerno, da bi bilo označeno kot njegovo osebno mnenje. V njem je namreč opozoril, da gre za bogokletne navedbe »v današnjem popularnem ozračju nasprotovanja jedrskim elektrarnam«. To je pretiravanje, saj Delo ni Der Spiegel, ki že desetletja kot najbolj ugleden svetovni tednik objavlja kritične prispevke o jedrski industriji proizvodnje elektrike. Toda tudi drugi osrednji slovenski mediji v plačanih promocijskih in v novinarskih prispevkih promovirajo jedrske elektrarne. Preprečujejo pa odprto javno debato o tem vprašanju. In le po kapljicah objavljajo do jedrske energije odklonilne glasove svojih bralcev in poslušalcev. Vzrok so sponzorska sredstva slovenskega jedrskega lobija, ki je vzpostavil pokopališko tišino v Krškem in okolici, mediji pa si z promocijo njegovih potvarjanj v težkih časih služijo prepotreben denar.

Urbas ni imel sreče pri navajanju dejstev. TEŠ 6 je res stal milijardo in 400 milijonov evrov, a nova jedrska elektrarna stane s vsemi varnostnimi izpopolnitvami najmanj10 milijard. Vsaj toliko na sodišču zahteva graditelj Olkiluota 3 od Fincev, ti pa od francoske Areve prav toliko za škodo. Kje je Urbas izgubil 8 milijard, ni jasno. Res pa je, da so edini graditelji v drugih državah Putin oz. ruski Rosatom, ki je edini pripravljen graditi nekaj jedrskih elektrarn brez čistih računov. Vendar pa z očitno namero, da bodo gradili in hkrati kreditirali, potem pa po potrebi uveljavljali svoj strateški interes nad njimi. Ampak celo takšno financiranje lahko stane 2 milijardi le v sanjah. V resnici pa nekajkrat več.

Potem pa je navajal celo kaskado neresničnih trditev. Da »jedrska energija ne proizvaja toplogrednih plinov«. Kako pa lahko kopljejo uran brez izpuhov. Uran ni zelena mana, ki pade z neba. Ogromne količine uranove rude, je treba odkopati, jo prepeljati do drobilcev, zdrobljeno spraviti do tisočev centrifug, gnati njihovo vrtenje in iztisniti vsega 1 promil urana, ki je v rudi. Potem pa še vedno visoko radioaktivno jalovino odpeljati na odlagališča. Vse to zahteva veliko bencina in nafte in povzroča velike emisije toplogrednih plinov.

Skoraj smešna, če ne bi bila tako neprofesionalna, je Urbasova izjava, da bo NEK 2 »domač vir električne energije«. Kako le, ko bo treba ves uran oz. gorivo uvoziti iz tujine in ga plačati po vedno višjih galopirajočih cenah, ker smo zaradi razširjenosti raka zaprli RUŽV. Kakšen domač vir energije bo to, če bo treba vso gorivo uvoziti, ne bomo pa vedeli, kam z visoko radioaktivnimi odpadki?

Kako lahko Urbas govori, da ne bomo odvisni od trgovcev iz tujine, ko nam lahko samo ti prodajo uran oz. gorivo za NEK 2, tako kot nam ga že sedaj prodajajo za NEK 1. Zato je tudi NEK 1 treba čimprej zapreti in preiti na električno energijo iz sončnih panelov, iz vetrne energije, varčevanja in boljše izolacije zgradb, toplotnih črpalk itd. itd. Razumnih izhodov je cela vrsta, neumnost zatekanja k jedrski elektriki pa je samo ena.

 Karel Lipič, zavod Vetrnik so.p.